Sidar Algünerhan har opplevd jordskjelv i Tyrkia, men ble overrasket da det smalt på Smedstua i Oslo. Foto: Privat

Dominik H. Lang er seismolog ved Norsar. Han forteller at jordskjelv er mer vanlig enn hva folk tror. Foto: Norsar

I natt var det et mindre jordskjelv, målt til 2.5, i Oslo-området.

Sidar Algünerhan satt hjemme i stua på Smedstua i Oslo og så film, da han plutselig hørte et smell.

– Det hørtes ut som om det smalt en bombe. Sekunder senere begynte det å riste. Det kjentes ut som om T-banen kjørte rett under føttene mine.

Han prøvde å finne ut hva det var og meldte fra til politiet. Så fant han ut at det hadde vært et jordskjelv.

– Jeg ble overrasket. Jeg har opplevd jordskjelv i Tyrkia, men ikke i Norge.

Av forskningsinstituttet Norsar ble skjelvet målt til en styrke på 2,5.

– Det var skummelt. Det kjentes sterkere ut enn 2,5 sier Algünerhan.

– Forbausende stort område

Seismolog i Norsar Dominik H. Lang forteller at de har fått inn rundt 50 henvendelser om skjelvet.

– Folk har merket skjelvet i et forbausende stort området. Folk rapporterer om smell og skjelving. Noen beskriver lyden av en eksplosjon, eller glass, som klirrer i hyllene.

En seismolog er alltid på vakt i Norsar og kan kontaktes om jordskjelv.

– Mange tenker kanskje det er overraskende med et jordskjelv i Norge, men nattens jordskjelv er det 12. i løpet av det siste året, sier Lang.

Særlig Oslo-området utsatt

Nattens skjelv er det første hvor folk rapporterer inn om lyder, og der var også flere som meldte fra enn vanlig. Dette til tross for andre kraftigere skjelv det siste året.

– Kan vi vente oss flere skjelv, slik som i natt?

– Absolutt. Særlig Oslo-området er utsatt for jordskjelv.

Det mest alvorlige skjelvet i Norge skjedde i 1904 på østlandsområdet. Det ble målt til en styrke på 5,4 og førte blant annet til at en kirke raste sammen i Halden.

– Vi må også forvente jordskjelv som fører til skader på bygninger. Slik er det de fleste steder i verden, og også i Norge, sier Lang.